**ЧЫГЫШ ТААНУУНУН МАСЕЛЕЛЕРИ**

ВОПРОСЫ ВОСТОКОВЕДЕНИЯ

ISSUES OF ORIENTAL STUDIES

**e-ISSN: 1694-8653**

№1/2024, 16-24

**УДК: 947,083(043.3)**

**DOI:** [10.52754/16948653\_2024\_1\_2](https://doi.org/10.52754/16948653_2024_1_2)

**ОРУСИЯ ИМПЕРИЯСЫНЫН ТҮРКСТАНДАГЫ “МУСУЛМАНЧЫЛЫК МАСЕЛЕСИНЕ” КАРАТА МАМИЛЕСИ**

ОТНОШЕНИЕ РОССИЙСКОЙ ИМПЕРИИ К “МУСУЛЬМАНСКОМУ ВОПРОСУ” В ТУРКЕСТАНЕ

THE ATTITUDE OF THE RUSSIAN EMPIRE TO THE “MUSLIM QUESTION” IN TURKESTAN

|  |
| --- |
| **Авазов Эрнис Абдыманапович**  *Авазов Эрнис Абдыманапович*  *AvazovErnisAbdymanapovich*  **т.и.к., доцент, Жалал-Абад мамлекеттик университети**  *к.и.н., доцент, Джалал-Абадский государственный университет*  *Associate Professor, Jalal-Abad State University*  [ernis-ist@mail.ru](mailto:ernis-ist@mail.ru) |

**ОРУСИЯ ИМПЕРИЯСЫНЫН ТҮРКСТАНДАГЫ “МУСУЛМАНЧЫЛЫК МАСЕЛЕСИНЕ” КАРАТА МАМИЛЕСИ**

**Аннотация**

Макалада Россия империясынын мамлекеттик-конфессиялык саясатынын маанилүү аспектилеринин бири катары "мусулманчылык маселесинин" калыптануу жана өнүгүү тарыхына сереп салынды. Аталган мамиленин алкагында Кафумандын “Исламга этабар бербөө” башкаруу курсунун маанисин жана анын ордун ачып берүүгө аракеттер жасалды. Падыша өкмөтүнун империянын мусулман калктарына карата саясаты көп жактуу болгондугу ачып берилди. Мындай саясат отурукташкан жана көчмөн калктын мусулмандык жана диний фанатизм деңгээлине жараша жүргөндүгү белгиленди. Элдик көтөрүлүштөрдүн жыйынтыгында дин саясатын, мусулманчылыкка карата кайра карап чыгуу аракеттери бир нече жолу болгондугу ачылып берилди. Автор падышачылыктын диний көтөрүмдүүлүк принцибине негизделген Түркстандагы мусулмандарга карата саясаты мусулман калкына динди таңуулоого жана ачык диний басмырлоону ишке ашырууга жол койбогон деген тыянакка келген.

***Ачкыч сөздөр:*** Орусия, империя, Түркстан, мусулманчылык маселеси, мамиле.

|  |  |
| --- | --- |
| ***ОТНОШЕНИЕ РОССИЙСКОЙ ИМПЕРИИ К “МУСУЛЬМАНСКОМУ ВОПРОСУ” В ТУРКЕСТАНЕ*** | ***THE ATTITUDE OF THE RUSSIAN EMPIRE TO THE “MUSLIM QUESTION” IN TURKESTAN*** |
| **Аннотация**  В статье представлен обзор истории становления и развитии “мусульманского вопроса”, как одного из важнейших аспектов государственно-конфессиональной политики Российской империи. В рамках данного подхода были предприняты попытки прояснить значение и место управленческого курса Кафумана по игнорированию ислама. Было выявлено, что политика царского правительства в отношении мусульманского населения империи была многосторонней. Отмечалось, что такая политика формировалась в соответствии с уровнем мусульманства и религиозного фанатизма у оседлого и кочевого населения. Выявлено, что в итоге народных восстаний неоднократно предпринимались попытки пересмотра религиозной политики в отношении мусульманства. Автор приходит к вывод, что политика царизма основанная на принципе религиозной терпимости к мусульманам в Туркестане, препятствовала навязыванию религии мусульманскому населению и осуществлению открытой религиозной дискриминации. | **Abstract**  The article provides an overview of the history of the formation and development of the “Muslim question” as one of the most important aspects of the state and confessional policy of the Russian Empire. Within the framework of this approach, attempts were made to clarify the meaning and place of Kafuman's management course on ignoring Islam. It was revealed that the policy of the tsarist government towards the Muslim population of the empire was multifaceted. It was noted that such a policy was formed in accordance with the level of Islam and religious fanaticism among the settled and nomadic population. It is revealed that as a result of popular uprisings, attempts were repeatedly made to revise religious policy towards Muslims. The author concludes that the policy of tsarism based on the principle of religious tolerance towards Muslims in Turkestan prevented the imposition of religion on the Muslim population and the implementation of open religious discrimination. |
| ***Ключевые слова:*** Россия, империя, Туркестан, мусульманский вопрос, отношение. | ***Keywords:*** Russia, empire, Turkestan, Muslim issue, attitude. |

**Киришүү**

XIX кылымдын 80-жылдарынын ченинде Борбор Азиядагы мусулман ээликтеринин Орусия империясына каратылуу жараянынын аякташы интеграциялоо маселесин күн тартибине койгон. Бул чөлкөмдөрдү саясий жана социалдык-экономикалык планда жана кайсы бир деңгээлде руханий өңүттө да бир бүтүн империялык мейкиндикке бириктирүү маселеси болчу. Бул багытта Орусия империясынын мамлекеттик-конфессиялык саясатын мүнөздөгөн терминологиялык аппаратта «Мусулманчылык маселеси» деген түшүнүк пайда болгон. Мындай жагдай бул жаатта аздыр көптүр тажрыйбасы бар Орусия империясы үчүн тааныш болгондугуна карабастан, негизги калкы мусулмандар болушкан мурдагы Бухара эмирлигинин жана Хива, Кокон хандыктарынын айрым айырмачылыктарга ээ болуусу бийликтер үчүн кооптонууну жараткандыгы бышык. Анын орчундууларынын бири аталган чөлкөмдө тээ байыртадан бери эле көчмөн, жарым көчмөн жана отурукташкан жамааттардын удаалаш ыстыкоомат этүүсү болгон. Ушул жагдайлар падыша өкмөтүнүн Түркстандагы мусулманчылык маселесине карата мамилесин жана диний саясатынын негизги багыттарын шарттаган жана анын эволюциялануусун алып келген. Анын ишке ашырылышы, жүрүшү жана жыйынтыктары колониялык доордон тарта бүгүнкү күнгө чейин изилденип келе жаткан актуалдуу маселелердин бири болуп саналат (Авазов, 2021; Закиров и др., 2022; Исакова, 2020).

Изилдөөнүн максаты катары ХIX к. аягы ХХ к. башындагы Түркстандагы мусулманчылык маселесине карата мамилесинин маңызы менен мазмунун жана жыйынтыктарын талдоого алуу белгиленди. Белгиленген максатка ылайык, төмөнкү изилдөөчүлүк милдеттер коюлду:

-Мусулманчылык маселесин тарыхый башатын жана эволюциясын чагылдыруу;

-Түркстандын мусулман калктарынын рухий турмушуна карата диний көтөрүмдүүлүк принцибине негизделген “исламга этабар бербөө” саясатынын маанисин жана жыйынтыктарын ачып берүү.

Изилдөөнүн каражаттары жана ыкмалары. Изилдөөдө мусулманчылык маселесинин тарыхый башаты, анын айланасындагы көз караштардын эволюциясын чагылдырууда себеп-натыйжа байланышта кароодо, системдик жана салыштырмалуу баа берүүдө жалпы илимий изилдөө ыкмалары менен катар тарых илиминин спецификалык тарыхый-салыштырмалуу, тарыхый-системалык, тарыхый-генетикалык ыкмалары колдонулду. Изилдөөдө историзм, тарыхый обьективдүүлүк жана диалектикалык биримдик принциптери жетекчиликке алынды. Маселенин булактык базасын илимий эмгектер түздү.

Жыйынтыктар жана талкуулар. Түркстандагы мусулман ээликтери каратылганга чейин орус падышачылыгы дин улуттук-мамлекеттердин аныктоочу негизги чен бирдиктердин бири болгон учурларда мусулман калктары менен жолдору кесилишкен эле. Алсак, ХVI кылымдын ортосунан тарта Волга-Урал аймагындагы татарлар биринчилерден болуп Орусия мамлекетинин курамындагы жалгыз мусулман калкы болгондуктары маалым. “Алардын жыйынды түшүнүк менен “бөтөн элдик”, “бөтөн жерлик”,- деп атап коюу басмырлоочулук болгон эмес. Сибирь элдеринин классификациясында этноцентризмди жокко чыгарган жана чет элдиктердин тигил же бул тобунун мамлекеттик бийлик менен болгон мамилесинин мүнөзүн гана аныктаган“тынч”, “тынчы жок эмес”, “ясактык” ж.б. терминология үстөмдүк кылган” (Коваляшкина, 2005,51-52-б.).

XVIII кылымдын аягында Орусиянын курамына Казань, Астрахань, Ногой жана Крым хандыктары, андан кийин казак жүздөрү киргенден кийин ал жерди байырлашкан мусулман калктары империядагы манилүү жамааттардан болуп калган. Мындан улам XVIII кылымдын аягынан баштап эле Орусияда мусулманчылык маселеси империялык саясаттын күн тартибинде турган. Ушундай шартта 1773-жылы Екатерина II диний көтөрүмдүүлүк принцибин жарыялаган Ага ылайык мындан ары мусулмандарга карата мамиле анын негизинде болушу мыйзамдык жактан бекитилген. Ага дейре 1767-жылы Екатерина II Мыйзам чыгару Уложенние комиссиясын чакырып өлкөнүн мыйзамдарын системалаштыруу анын милдети катары белгиленген. Алар тарабынан Орусиянын тарыхында биринчи жолу укуктук саясаттын жана укуктук системанын принциптерин иштеп чыккан "Наказ" аттуу документ кабыл алынып, диний толеранттуулук жана анын практикалык башталышын жөнгө салуучу жоболор киргизилген. Бул документ Орусиянын келечектеги мыйзамдары жана түзүлүшү боюнча императрицанын көз карашын чагылдырган философиялык-укуктук мүнөздөгү трактат болуп, 22 бөлүмдөн жана 655 беренеден, кириш сөздөн, корутундудан жана эки кошумчадан турган. Бир кылымдан кийин белгилүү орус тарыхчысы В.О.Ключевский орус императрицасынын иши жөнүндө «Каршылыктарга жана кыскартууларга карабастан, Екатерина өзүнүн чыгармасын саясий керээзи катары карап абдан ыраазы болгон. Ал басылмага чыга электе эле ал тууралуу куржунунда болгондун баарын төгүп, өмүр бою бир дагы сөз айтпай турганын, анын ишин көргөндөрдүн баары бир ооздон ушуну жетишкендиктин туу чокусу деп айтышаарын жазгандыгын» (Ключевский, 1990, 816-б.) белгилеген. Андан көп өтөстөн эле 1773-жылы жогорудагы «О терпимости всех вероисповеданий» аттуу Жарлыгын чыгарган. Ага ылайык ислам Орусия империясында расмий түрдө таанылган дин болуп калган. Мындан улам жарлыктын кабыл алынышы падышачылыктын диний чөйрөдөгү саясатынын теориялык башаты болуп калгандыгын көрүүгө болот. Ал мурдагы башкаруучулардан айырмаланып мусулманчылыкка бөгөт коюу боюнча айрым тоскоолдуктарды алып салган. Эске салсак, орус падышачылыгында христиан ынанымдагылардан башкаларын “басурман”, “бесурменин”, “бусурман” ж.б. аталыштар менен атап келишкен. Мындай аталыштар Алтын Ордонун мусулманчылыкты кабыл алган калктарына карата да айтылгандыгы маалым.XVII кылымга таандык кээ бир документтерде “бусулман” деген ортоңку форма да кездешет. Демейки айтымда мындай атоолор ХХ к. баш чендерине чейин эле колдонулуп келген. 1788-жылы Екатерина II Орусиянын ичиндеги жана Сибирдин бардык мусулмандарын бириктирген бирдиктүү органды – Оренбург мусулмандар диний жыйынын түздүргөн. Мусулмандардын диний уюмдарынын түзүлүшү мусулман коомунун турмушунун түрдүү чөйрөлөрүндө мамлекеттик көзөмөлдү орнотууга жардам берген.

“Мусулманчылык маселеси деген түшүнүк изилдөөчүлөрдүн пикири боюнча, бул империянын курамындагы мусулман букараларынын бар экендигин жана алардын Бүткүл Орусиялык мамлекетке кошулуу зарылдыгын таануу гана эмес, ошондой эле «мусулман дүйнөсүндө улуттук жана диний ойгонуунун белгилеринин пайда болушун»( Воробьева, 1997, 44-55-б.) билдирген. Бул багытта дээрлик мусулман духовенствосу болбогон аталган хандыктардагы мусулман калктарына карата саясат өзүнчө мамиле түзүүнү шарттаган. Тактап айтканда диний миссионерлике жана ынанымдары боюнча кодулоочулукка жол коюлбастан, диний көтөрүмдүүлүк принциби жетекчилике алынган. Орусиянын түркстандыктарга карата саясаты агартуучулук идеологиянын алкагында аныкталган. Ал А.Фергюсондун адамзаттын тарыхы өзүнүн өнүгүүсүндө бир катар этаптарды баштан кечирип бардык элдерге мүнөздүү жапайы абалдан, варварчылык аркылуу цивилизацияга чейин басып өтүүсү жөнүндөгү коомдун өнүгүүсүнүн этаптуу концепциясына негизделген (Фергюсон , 2000, 95–96-б.). Мындан улам Түркстанда мусулманчылыкка карата мамиле да ушундай өңүттө калыптанган. “Ушундай шартта Түркстан крайынын түзүүчүсү деп эсептелген биринчи генерал-губернатор К.П. фон Кауфман(1818–1882)жергиликтүү элдин динине карата өзүнүн «мусулманчылыкка этибар бербөө» (игнорирование) курсун колдонууну ылайык көргөн. Бул саясат Түркстандагы ислам ири дин борборлорунан тосулуп калгандыктан, уюштуруучулук формасы жок болгондуктан акырындык менен кыйроого учурайт, тагыраак айтканда анын жергиликтүү элге тийгизген таасири, мусулмандар үчүн салтуу болгон фанатизм азаят деген ой жорууларга негизделген» (Авазов, 2013, 17-б.). "Крайдын биринчи генерал-губернатору фон Кауфман атактуу миссионерлердин жана илимпоздордун пикирлерин карманып, жергиликтүү элдердин орустарга ассимиляцияланышына толук кызмат кыла турган окуу жайларын түзүүгө аракет кылган. Кауфман билим берүүнү «цивилизациянын» артыкчылыгынын символу катары караган” (Sahadeo, 2007, 50-б.). Мындай саясатка башынан эле каршы турушуп, аны колдонууга болбостугун айтып келишкен же болбосо аталган курсту алмаштыруу жана өзөртүүлөрдү кийрүүгө аракеттенишкен кауфмандын айрым мураскорлору, агартуучулар жана миссионерлер болушкан. Орус жана жергиликтүү балдарды биргелешип окутуу үчүн Кауфман сунуш кылган мектептер бир аздан кийин бир аз өзгөртүлгөн формада ачыла баштаган. Ошол кездеги таасирдүү агартуучу жана миссионер Н.Остроумовдун аракети менен бул окуу жайларда Кауфмандын долбооруна карама-каршы келген диний дисциплиналар киргизилген. Н.Остроумов ошентип расмий саясаттын үсүнөн аз да болсо жеңишке жетишкен.

Албетте тили, дини жана жашоо образы, салт-санаасы бөлөк элдердин укуктук мамилелерин жаңыдан иштеп чыгуу же жалпы орусиялык укуктук мейкиндикке кошуп коюу толук мүмкүн эмес болчу. Андыктан жергиликтүүлөрдүн өздөрүнө көндүм болгон шариаттын же адаттын негизинде убактынча иш алып баруу бир топ орундуу болгон. Бул максатта” этибар бербөө саясаты” абдан зарыл жана коопсуз болгондугу талашсыз. Бирок, ага карабастан диний жагдай менен байланышы бар айрым окуялардын орун алышы аталган башкаруу курсунун айланасында кээ бир өзгөртүүлөрдү кийрүүгө аргасыз кылган. Алардын бири 1892-жылы Ташкентте орун алган “Холера бунту” же “Ташкент көтөрүлүшү” деп аталган окуя болгон. 1892-жылдагы холера эпидемиясы 14-августта башталып, ноябрдын аягында аяктаган. Полиция менен элдин ортосунда жанжал келип чыгып, ал көтөрүлүшкө айланган. Ал ар кандай имиш имиштер, баалардын өсүшү, элдердин жашоосунун оордоп кетиши, эпидемиядан өлгөндөрдүн сөөктөрүн коюу маселелеринен улам келип чыккан. Мында башкы маселе исламга каршы келген өлгөндөрдүн денелеринин өрттөлүшү болгон. Бул жагдайга кайрылган изилдөөчү, тарыхчы, Карлтон университетинин профессору, Чыгыш Европанын, Кавказ аймагынын жана Борбордук Азиянын тарыхы боюнча адис Джефф Сахадео окуяны мындайча сүрөттөгөн: “1892-жылы Орусия менен Европага бара жаткан Орто Азияны каптаган холера эпидемиясы Орусиянын Түркстан губерниясынын борбору Ташкенттеги империянын көз карашын жана практикасын өзгөртүүгө алып келген. Эпидемия орус колонизаторлору менен негизинен мусулман болгон жергиликтүү калктын ортосундагы өз ара көз карандылыкты жаратып, этникалык зордук-зомбулукту да ачыкка чыгарды. Падышалык чиновниктер жана орус келгиндери 1892-жылы июнь айында исламга негизделген жергиликтүү маданияттын принциптерин бузган антихолера чараларына каршы нааразычылык акциясын аеосуз басышкан”(Sahadeo, 2007, 50-б.). Ошентип экстремалдык кырдаал рухий жуурулушунун абалын ачыктап койгон.

Ташкент көтөрүлүшүнө караганда да алда канча ачык диний чакырыктар менен коштолгон экинчи мындай учур башында ферганалык мусулмандардын руханий лидерлеринин бири Мадали- Дукчи эшен турган 1898-жылдагы Анжиян көтөрүлүшү болгон. Диний фанатизмдин көрүнүшү боюнча башка аймактарда алда канча алдыда болгон Фергана өрөөнү бийликтердин катуу көзөмөлүндө болгондугуна карабастан аталган окуянын жүз бериши бийлик төбөлдөрүн, агартуучулуктун өкүлдөрүн кайрадан мусулманчылык маселесинин алкагындагы талаш тартыштарга алып келген. Профессор Т. Кененсариевдин пикиринде “колониялык саясаттын орусташтыруу принциби жер гана эмес бардык сфераларда чагылып, ал турсун дин, руханий жактан да көрүнө баштап, Анжиян көтөрүлүшүбү же башкабы сөзсүз чыгуусу зарыл болуп калган да, иш жүзүндө Дукчи эшендин козголоңу келип чыкан”(Кененсариев,1999, 68-69-б.). Бир топтору балээнин баарын кауфмандык башкаруу курсунан көрүшүп, аны өзгөртүү сунуштарын беришкен.Бул айрыкча генерал губернатор С.М. Духовскийдин ишмердүүлүгү менен байланыштуу болгон. Ал бул багытта бир топ циркуляр, нускамаларын иштеп чыгып, аскерий жана жарандык бийликтин аткаминерлерин мусулманчылык менен тааныш болууга милдеттендирген. Согуш министрине жазган 1898-жылдын 8-августундагы №5594 пикиринде Закавказьядагыдай, бирок муфтийи жок, шариат менен тааныш, түрк жана перс тилдерин билген орустардан төрага же цензор башында турган Дин башкармалыгын түзүүнү сунуштаган (ЦГА РК. Ф.64. oп. 1. д.5578.лл. 30-35). С.М. Духовский 1899-жылы өзүнүн карамагындагы гана эмес башка аймактардагы мусулманчылыкты жөнгө салуу боюнча иш чаралардын программасын камтыган «Түркстандагы ислам» аттуу отчетун сунуштаган. Ички иштер министрине “Түркстандагы мусулмандардын дин иштери боюнча башкармалыгын түзүү жөнүндөгү” жашыруун катында:”Миң-Дөбөдөгү катастрофа, туземдик калкттардын өзүнө берилген дин тутуу эркиндигин ашкере пайдалануу фактысын көрсөттү, эми элге магометан калкынын рухий турмушуна аралашпай келген өкмөт туземдиктердин тутунган диндери саясий максатты көздөп, орнотулган түзүлүшкө каршы чыгуунун булагы катары кызмат өтөөсүнө чыдай албай тургандыктарын тез арада ынындыруу зарылдыгы келип чыкты” (ЦГА РК. Ф.64. oп. 1. д.5578.лл. 30-35),-деп билдирген.

Көтөрүлүштөн соң, 1886-жылдагы Жобого айрым өзгөртүүлөр киргендиги маалым. Ага ылайык, башкарууга участкалык приставдардын, уезд башчыларынын жардамчыларынын кийрилүүсү жана алардын орус офицерлеринен болуусу, туземдиктерден котормочулар гана алынуусу көрсөтүлгөн. Бул мурдагы курстан чыккан айырма болгон. Бирок, С.М.Духовскийдин үнү Петербургда угулган эмес. Мындай жагдайды Түркстанды ревизиялоо учурунда сенатор К.К.Пален да белгилеген. “Анын Диний башкармалык түзүү идеясынан жыйынтык чыккан эмес. ИИМ, ТИМ жана Согуш министрлигинде талкууланган соң, Түркстандагы исламды мамлекеттик жөнгө салууда эч нерсени өзгөртүүнүн кажети жок деп чечишкен” (Арапов, 200, 141-б.). Жыйынтыгында мындай аркеттер болуш башкаруучуларын шайлоону алып салуу, орус келгиндерин чөлкөмдө көбөйтүүмусулманчылык мекемелерине көзөмөл күчөтүү, орус -тузем мектептерин көбөйтүү сыяктуу иш чаралар менен коштолгон.

1904-жылы падыша өкмөтү өлкөнүн мусулман калкы үчүн мусулмандардын күнүмдүк турмушундагы ар кандай чектөөлөрдү жоюуга багытталган жаңы эрежелерди иштеп чыга баштаган. Ички иштер министрлигине ар кайсы аймактарда, анын ичинде Түркстанда жаңы муфтияттарды түзүү милдети жүктөлгөн. “Орто Азиядагы кызматтарынан ажырап калуудан чочулаган аскер министрлиги 1905-жылдын май айында Түркстан генерал-губернатору Н.Н. Тевяшевге өкмөткө муфтияттарды түзүүнүн зыяндуулугу тууралуу документ даярдоону буюрган. Тевяшев Орто Азияда эч качан «официалдуу диний уюмдар» болбогондугун жана эзелтен бери ал эч кимдин көзөмөлүндө болбогондугун көрсөтүп сунуштама берген. Тевяшев кырк жыл бою бийлик туура жолдо келе жаткандыгын, анткени этибарга албоо принциби эч кандай түшүнбөстүктөрдү жараткан эместигин жана алып келбей тургандыгын белгилеген. Ал муфтияттын түзүлүшү Түркстандын мусулман диниятчыларын өзгөчө кастага айлантып, империянын кызыкчылыгына зыян келтирип, анын ирилешине өбөлгө болорун белгилеген” (Бахтурина, 2016, 36-б.). Маалым болгондой 1917-жылга чейин мусулман диниятчылыгы атайын органга баш ийген эмес, бул жатта өкмөт Кауфмандын саясатын уланткан.

Мусулманчылык маселесинин жанаданышынан улам айрым чектөөлөргө, тыюу салууларга карабастан мусулмандык билим берүү системасы модерницацияланып, крымдык татар агартуучуларынын таасири астында жадидизм кыймылы келип чыккан. Анын таасири шаар жерлеринде күчтүү болгон. “Түкстандагы колониялык бийликтер убакыт өткөн сайын бул жерде татар диспорасынын көбөйүшүнүн “ пайдасынан зыяны көп экендигин байкай баштаган. Анткени, Орусиянын өзүндө да татар улутундагы калк башкалардан, атүгүл орустардын көпчүлүгүнөн да билимдүүрөөк болуп,XIX кылымдын 70-80-жылдарында эле татарлардын, айрыкча Казань, Уфа, Крым татарларынын арасынан билимдуу агартуучулар чыгып, түрк тилдүү элдердин укуктары, алардын келечеги, демократия жөнүндө ойлоно баштаган болчу”(Кененсариев,2019,506-б.) Мындан улам бийликтер салттык мусулман мектептерине ийкемдүү мамилдеде болуп, ал эм жадид мектептеринен кооптоно башташкан. Агартуучулук майданындагы атаандаштыктын күч алышы мусулманчылык маселесинин чагылышынын жыйынтыгы болгондугу талашсыз. Мындан улам бийликтерди кооптондуруп келген мусулман калктарынын биригүүсү жүргөн. Ал 1905-жылдагы Биринчи орус революциянын мезгилинде айкын көрүнө баштаган. 1905-жылы июнда Верный шаарына Николай II падышанын дарегине мусулман жыйынын түзүү, балдарга эне тилинде билим берүү үчүн медресе, мектептерди ачуу, мыйзам чыгаруу органдарына жергиликтүү элдердин өкүлдөрүн киргизүү өтүнүчү менен кайрылуу жолдонгон. Бул тенденциялар аталган революция жылдарында абдан ачык-айкын көрүнө баштап, петиция өнөктүгү башталган. Орус бийликтерине, борбордук өкмөткө империянын Казань, Вятка, Уфа, Пермь, Самара, Оренбург губернияларынын мусулман аймактарынан кайрылуулар түшө баштаган. Кыргыз жергесинде атйылуу Шабдан батырдын петициясы да ушул мезгилге туура келген. 1905-жылдын 30- июнунда ал кыргыз элинин суроо-талабы боюнча даярдалган петиция туурасында Пишпек уездинин начальнигине кат менен кайрылган. Кайрылууда Николай II падышанын дарегине мусулман жыйынын түзүү, балдарга эне тилинде билим берүү үчүн медресе, мектептерди ачуу, мыйзам чыгаруу органдарына жергиликтүү элдердин өкүлдөрүн киргизүү өтүнүчүкелтирилген. Ошондой эле Жети-Сууда Мусулмандардын диний жыйынынын түзүү жана ага Мусулмандарды башкарууга тиешелүү бардык маселелерди ага өткөрүп берүү сунушталган. Албетте бийликтер аталган инсанга мындай иштерден оолак болууну эскерткендиги маалым. Бул мезгилде мусулман лидерлеринин саясатка багыт алуусунун башталгандыгын байкоого болот. Алардын айрымдарын Орусиядагы мусулмандардын жалпы көйгөйлөрүн көтөрүп чыгуу үчүн Мамлекеттик Думанын мусулман фракциясынын ишине катышууга түрткөн.

Ушундай жолдор менен мусулманчылык маселеси 1917-жылга чейин биротоло чечилген эмес. Бийликтер ар кандай нааразчылыктардын же көтөрүлүштөрдүн булагы катары “панисламистик”, “пантюркстик” өңүттөргө басым жасоосун уланта беришкен. Бирок, советтик ашынган атеистик саясат сыңары мусулманчылыкка каршы радикалдуу кадамдарга барган эмес. Анткени колониялык аймактарда стабилдүүлүктүн болушу империянын башкы кызыкчылыктарынын бири болгон. Бул максатта мусулманчылыкка карата мамиледе анын эки жактуулугун белгилөөгө болот. Бул болсо, бир жагынан, мамлекеттин чет-жакаларын өнүктүрүү жагынан империянын ички аймактарына мүмкүн болушунча жакындаштыруу мүдөөсү болсо, экинчиден, жергиликтүү мусулман калктарынын рухий турмушунун өзгөчөлүктөрүн айрымдарын эске алуудан көрүнгөн. Түркстан генерал-губернатору (1867-1917) өкүм сүргөн мезгилдердеги орус өкмөтүнүн диний саясаты Түркстандын биринчи генерал-губернатору К.П. фон Кауфман тарабынан кийрилген “исламга этибар бербөө” саясаты түпкүлүгүндө өзгөргөн эмес. Анын мураскорлорунун тушунда диний саясатты кайра карап чыгуу аракеттери бир нече жолу жасалган, бирок радикалдуу кадамдар жасалган эмес.

Корутунду. Колониялык саясаттын негизги принциптеринин бири болгон диний көтөрүмдүүлук принцибин жетекчиликке алган “исламга этибар бербөө саясаты” төмөнкүдөй жыйынтыкка алып келген:

Биринчиден, Орусиянын каратылып алынган мусулман калктары жашаган аймагында ислам маселесине байланыштуу мамилеси бир беткей болбогон.Мындай мамиледе отурукташкан жана көчмөн калктардын арасындагы мусулманчылыктын жана диний фанатизмдин таасирине жараша калыптанган. Экинчиден, мусулман калктарына карата дин таңуулоо жана диний ачык кодулоочулук болгон эмес. Үчүнчүдөн, миссионердик иштер ачыктан ачык христиан динин жайылтууга багытталган эмес.Төртүнчүдөн, этибар албоо саясаты жергиликтүү мусулман калктары үчүн колониялык доордо ыңгайлуу болгон.Анын натыйжасы мусулман калктарынын тилектешитигинин бекемеделиши менен Мамлекеттик думада мусулмандар маселесинин көтөрүлүшүн да шарттаган. Бешинчиден, мусулманчылыкка карата катуу чараларды көрүү аракеттери элдик боштондук кыймылдарынын күчөшүнө жана анын жыйынтыктарына байланыштуу кез кезде көтөрүлүп турган.

**Адабияттар**

1. Авазов Э.А. К.П. фон Кауфмандын “Исламды этибарга албоо” саясаты жана аны өзгөртүү аракеттери// Кыргызстан тарыхынын маселелери.- 2013.-№1-2. 17-б.
2. Авазов, Э. А. ХIX К. Аягы ХХ К. Башындагы Орусия империясынын Түркстандагы билим берүү саясатындагы атаандаштык жана анын жыйынтыктары (Фергана өрөөнүнүн мисалында) / Э. А. Авазов // Вестник Ошского государственного университета. – 2021. – Vol. 2, No. 3. – P. 133-142. – DOI: 10.52754/16947452\_2021\_2\_3\_133. – EDN: TRVWUZ.
3. Арапов Д.Ю. Императорская Орусия и мусульманский мир .М. 2000 С.-141.
4. Бахтурина А.Ю. Управление в Туркестанском крае накануне и во время восстания 1916 г. //Восстание 1916 года в Туркестане: документальные свидетельства общей трагедии: сб. док. и материалов / МГУ им. М. В. Ломоносова,Ин-т всеобщ. истории РАН ; [сост., авт. предисл., вступ. ст. и коммент.Т. В. Котюкова]. – М.: Марджани, 2016. – С.36.
5. Воробьева Е.И. Власть и мусульманское духовенство в Российской империи (втор. пол. XIX в. – 1917 г.) // Исторический ежегодник. 1997. С. 40-55.
6. Распространение ислама у кыргызов / М. А. Закиров, А. С. Закирова, Р. К. Сабиров, М. И. Чыналиева // Вестник Ошского государственного университета. История. – 2022. – № 1. – С. 38-47. – DOI: 10.52754/1694867X\_2022\_1\_5. – EDN: VGAVNC.
7. Исакова, Ф. Р. Формирование национальной интеллигенции в Туркестане в начале ХХ века / Ф. Р. Исакова // Вестник Ошского государственного университета. – 2020. – № 1-3. – С. 65-70. – EDN: KSTWVB.
8. Кененсариев Т. Кыргызстан оторчулук доорунда (1855-1917). Бишкек.: Махprint, 2019.506-б.
9. Кененсариев Т. Анжиян көтөрүлүшү жана колониялык саясат. // Все про Ош.Вып. 2. – Ош, 1999. –.68-69-б.
10. Коваляшкина Е.П. «Инородческий вопрос» в Сибири. Концепция государственной власти и областническая мысль. Томск, 2005. С. 51–52.
11. Ключевский В. О. Происхождение, составление и источники Наказа. Цензура и критика Наказа. Содержание Наказа. Мысль Наказа // Курс русской истории. Лекция 77. М., 1990 С. 816.
12. Фергюсон А. Опыт истории гражданского общества. М., 2000. С. 95-96.
13. Sahadeo J. Russian Colonial Society in Tashkent, 1865-1923. Bloomington, IN: Indiana University Press, 2007 Р.50.
14. ЦГА РК. Ф.64. oп. 1. д.5578.лл. 30-35.